Mangsa tikam seorang bapa yang penyayang - Rakan
Seremban: Rakan kepada pesara guru yang meninggal dunia akibat ditikam di sebuah rumah dekat Kampung Senaling, di sini, menganggap Allahyarham seorang bapa yang penyayang.  Malah, ketika mendapat berita mengenai kejadian yang menimpa keluarga itu melalui pesanan Whatsapp tular, dia agak terkejut dan terus bertanya kepada rakan dan keluarga mengenai kejadian sebenar.  Norazizan yang berusia 66 tahun berkata, dia mengenali arwah sejak kecil kerana ibu bapa mereka tinggal berdekatan di Kampung Gamin, dekat Kuala Pilah.  "Arwah beza setahun dengan saya dan kami memang rapat. Namun, sejak masing-masing mendirikan rumah tangga dan bekerja, hubungan sedikit renggang.  "Apabila saya dapat berita melalui teks yang tular, saya agak terkejut dan sedih. Hari ini saya datang bilik mayat untuk 'jumpa' arwah buat kali terakhir dan jumpa dengan anak-anaknya untuk tahu kejadian sebenar.  "Kalau boleh saya mahu bantu memandikan jenazah arwah kerana saya ada pengalaman menguruskan jenazah selain galakkan anak-anaknya turut sama memandikan arwah," katanya ketika ditemui di Jabatan Perubatan Forensik Hospital Tuanku Jaafar (HTJ), di sini, hari ini.   Mengenali arwah, lelaki itu berkata, mangsa seorang lelaki yang ramah selain sangat mementingkan pendidikan anak-anak.  "Setahu saya semua anak-anaknya graduan universiti. Dia seorang bapa yang penyayang terutama kepada anak yang OKU (orang kurang upaya) itu.  "Saya harap keluarga ini bertabah dalam menghadapi dugaan ini dan menerimanya dengan redha. Takziah kepada keluarga," katanya.  Media malam tadi melaporkan warga emas meninggal dunia selepas dipercayai ditikam anak kandungnya dalam kejadian di sebuah rumah dekat Kampung Senaling, Kuala Pilah, kira-kira jam 4.40 petang tadi.  Difahamkan, sejurus kejadian, mangsa dikatakan meninggalkan lokasi kejadian menggunakan sebuah kereta sebelum ditemui terbaring di tepi jalan dekat Pekan Senaling, dan disahkan meninggal dunia.  Ketua Polis Daerah Kuala Pilah, Superintendan Amran Mohd Ghani berkata, hasil siasatan mendapati mangsa dikatakan cuba memujuk anak lelakinya yang cuba membunuh diri.